Vergoeding vir SA’ner wat k-woord toegesnou wordWayne Hoch (Foto: Wayne Hoch/Facebook via Daily Mail) ŉ Hof in Engeland het vergoeding toegestaan aan Wayne Hoch, ŉ Suid-Afrikaner wat in Engeland werk, ná hy onder andere die k-woord toegesnou is. Hoch (35), ŉ werker by die Britse maatskappy Thor Atkinson Steel Fabrications Ltd., se kollegas het ook met fotomanipuleringsprogramme sy gesig op swart liggame geplaas en die foto’s met beledigende aanmerkings op die sosialemediawebwerf Snapchat gedeel. Die Daily Mail berig die hof het £54 000 (ongeveer R990 000) aan hom toegeken vir die vernedering en sielkundige skade wat hy opgedoen het omdat hy gespot is oor sy Suid-Afrikaanse nasionaliteit. Hoch is in Suid-Afrika gebore maar het as 18-jarige na Engeland verhuis. “Ek het amper my eie lewe geneem weens die stres,” het hy aan die hof gesê.